مہنگائی

مہنگائی؟

ڈاکٹر بنارس خان اعوان۔ واہ کینٹ

میرے کلینک کے سامنے فوڈسٹریٹ ہے۔سرِشام کوئلوں کی صلیب پر چڑھی ہوئی برائلر ہزاروں کی تعداد میں ہڑپ کر لی جاتی ہپیں۔ اور اس کے ساتھ پیپسی کے ڈکار لیے جاتے ہیں۔اور مچھلیاں دریا میں کم لیکن مارکیٹ میں کڑاہوں میں ابلتی زیادہ نظر آتی ہیں۔ جب تک سورج سر پر نہیں آتا حلوہ پوری والے کا چولھا بند نہیں ہوتا۔ امریکن کھابوں پر لوگ تشریف نہیں لے جاتے بلکہ ان کی زرق برق فراٹے بھرتی گاڑیاں جاتی ہیں۔بس پیزا پانے کے لیے ایک طواف ضروری ہوتا ہے۔ اور اب تو گھر بیٹھے ایک فون کال اور پیزا اپ کی دہلیز پر موجود ہوتا ہے، گرما گرم اور لیس دار۔ مجھے ایک شام اپنے مہمانوں کو کلینک کے دائیں پہلو میں موجود ہوٹل لے جانا پڑا تو معلوم ہوا کہ سیٹیں خالی نہیں۔ واپس آنا پڑا۔میرا دوست جس کی مٹھائی کی دکان ہے کہتا ہے کہ لیز(آلو کے ہوا بھرے چپس)کی پیٹیاں یوں بکتی ہیں جیسے ہم نے سبیل لگائی ہوئی ہو۔ پہلے ایک گائوں میں ایک ٹیلفون بھی نہیں ہو کرتا تھا اب ہر گھر میں فی بندہ دو سیٹ ہمہ وقت جیبوں میں بھرے رہتے ہیں۔ جی ہاں وہ جیبیں جو کبھی بھنے ہوئے چنے رکھنے کے کام آتی تھیں۔ ہمارے گائوں میں ساٹھ سال پہلے، پہلی سائیکل آئی تو سارا گائوں اس کا دیدار کرنے امڈ آیا۔ لوگ کہتے لوہے کا گھوڑا، کھاتا پپیتا کچھ نہیں بھاگتا بہت ہے۔وہی سائیکلیں اب ناپید ہوتی جا رہی ہیں۔ شاید دس سال بعد پھر سے ایک ہی سائیکل رہ جائے۔ میں سوچتا ہوں کیا واقعی مہنگائی ہے؟ یا ہم اپنےچونچلوں، چٹکلوں اور چٹخاروں کے سبب ذلیل ہیں۔نہ بھائی کو بھائی کا خیال اور نہ امیر کو غرہیب کا۔ یقیناًٍ اللہ بارِ امانت تو بدلتا ہے۔